- Det er dybt, dybt, dybt beklageligt. Sådan lyder det fra Mikkel Lybæch fra DGI, der er ansvarlig for tidtagning ved Aalborg MTB Marathon, efter flere af rytterne i front på 100 kilometer-ruten blev vist den forkerte vej. Det kan meget vel have kostet sejren for Kasper Svendsen, Vidar Mehl og Karol Michalski, som lå forrest, indtil de efter 85 kilometer blev forvirrede over en rute, der ikke var markeret ordentligt op. - Det var en skidt situation. Der var ikke skilte. Vi blev vist rundt om en sø – og jeg troede ikke, vi skulle rundt om søen. Jeg kan se på min cykelcomputer, at jeg har kørt 106 kilometer, siger Kasper Svendsen. Vidar Mehl lufter muligheden for at protestere. - Det var et fint løb, men vi blev vist den forkerte vej. Jeg mener, at jeg vandt, siger han umiddelbart efter, han er kørt over målstregen som nummer fem. På grund af fejlen var det Henrik Kirk, der blev den første til at trille i mål på 100 kilometer-ruten med Mads Christiansen lige bag sig. - Der var et problem med opmærkning derude. Jeg er heldigvis fra Aalborg og kender ruten, så det hjalp os gevaldigt, siger Mads Christiansen. Løbsledelsen lægger sig fladt ned og erkender fejlen, som ikke må ske. - Det er dybt, dybt, dybt beklageligt – specielt for de ryttere, som har ført løbet, og som kommer ind som nummer tre, fire eller fem, siger Mikkel Lybæch fra DGI. Han skal nu mødes med eventchefen for at finde af, hvordan de vil tackle det. - Der findes ingen god løsning, men vi må finde en løsning, vi kan leve med, siger han. Opdatering klokken 18.34: Løbsledelsen besluttede at holde to præmieoverrækkelser. Først kom de tre første over målstregen på podiet, og efterfølgende kom de tre ryttere, som førte løbet stort set hele vejen, på podiet. Løbets uofficielle vinder blev Vidar Mehl. - Vi havde møde med rytterne, og det var den bedste løsning, vi kunne komme op med, siger Mikkel Lybæch.
Flere deltagere på 100 kilometer-ruten ved Aalborg MTB Marathon blev vist den forkerte vej.